
PARLAMENTUL  ROMÂNIEI

CAMERA DEPUTAŢILOR
	COMISIA JURIDICĂ,
DE DISCIPLINĂ ŞI IMUNITĂŢI
	                Bucureşti, 25.02.2009
                Nr. 31/100       


                                                                                                                         Pl-x 32/2009
RAPORT   
asupra propunerii legislative  privind raportul anual
 de activitate al Preşedintelui României
               În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă privind raportul anual de activitate al Preşedintelui României, trimisă cu adresa nr. Pl-x 32 din 2 februarie 2009 şi  înregistrată cu nr.31/100 din  3 februarie 2009.  
               Potrivit prevederilor  art. 75 din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională.

               Senatul, în calitate de primă Cameră sesizată, a respins această  propunere legislativă  în şedinţa din data de 29 octombrie 2008.

Consiliul Legislativ, prin avizul nr.597 din 19.05.2008, a avizat negativ propunerea legislativă.

Guvernul, prin punctul de vedere trimis cu adresa nr.2133 din 08.09.2008, nu susţine adoptarea iniţiativei legislative, deoarece un asemenea demers legislativ excede sferei atribuţiilor Preşedintelui României prevăzute, în mod expres şi limitativ, în art. 91, 92 şi 94 din Constituţia României, republicată. Preşedintele nu este supus controlului parlamentar, nefiind necesară prezentarea unui raport de activitate, aşa cum se prevede în cazul Guvernului, Avocatului Poporului sau a altor instituţii.
                Propunerea legislativă supusă dezbaterii are ca obiect de reglementare  stabilirea în sarcina Preşedintelui României a obligaţiei de a prezenta în faţa Parlamentului un raport asupra activităţii desfăşurate în anul precedent, precum şi un raport privind starea naţiunii.

                 În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă, în şedinţa din 25 februarie 2009. 
                 Faţă de considerentele menţionate mai sus, membrii Comisiei au hotărât, cu unanimitate de voturi, să  propună plenului Camerei Deputaţilor respingerea propunerii legislative privind raportul anual de activitate al Preşedintelui României.          

               La dezbateri au fost prezenţi 17 deputaţi, din totalul de 25 membri ai Comisiei juridice, de disciplină şi imunităţi. 

                În raport cu obiectul şi conţinutul reglementării, propunerea legislativă face parte din categoria legilor ordinare.

PREŞEDINTE,                        

SECRETAR,    
 Daniel BUDA                            Gabriel ANDRONACHE          
      Expert, 
Roxana Şerban

